b'\n_START_ARTICLE_\nLlarga cua\n_START_PARAGRAPH_\nLa llarga estela o llarga cua (en l\'original en angl\xc3\xa8s "The Long Tail") va ser una expressi\xc3\xb3 adoptada per Chris Anderson en un article de la revista Wired d\'octubre de 2004 per descriure determinats tipus de negocis i models econ\xc3\xb2mics com ara Amazon.com o Netflix. Ho va fer a partir d\'un text publicat per Clay Shirky, un dels seus redactors. El terme llarga cua s\'utilitza normalment en estad\xc3\xadstica en relaci\xc3\xb3 amb distribucions de riquesa o amb l\'\xc3\xbas del vocabulari.\n_START_SECTION_\nLa llarga cua en estad\xc3\xadstica\n_START_PARAGRAPH_\nLa llarga cua \xc3\xa9s el nom col\xc2\xb7loquial per una caracter\xc3\xadstica ben coneguda de les distribucions estad\xc3\xadstiques ( Zipf, Llei de pot\xc3\xa8ncies, distribucions de Pareto o / i en general distribucions de L\xc3\xa9vy). La caracter\xc3\xadstica \xc3\xa9s tamb\xc3\xa9 coneguda com a heavy tails, power-law tails, o les cues de Pareto. Aquestes distribucions s\xc3\xb3n semblants al gr\xc3\xa0fic de l\'esquerra. _NEWLINE_En aquestes distribucions una \xc3\xa0mplia freq\xc3\xbc\xc3\xa8ncia o gran freq\xc3\xbc\xc3\xa8ncia de transaccions \xc3\xa9s seguida per una baixa freq\xc3\xbc\xc3\xa8ncia o baixa amplitud de la poblaci\xc3\xb3 que disminueix gradualment. En molts casos, els esdeveniments de baixa freq\xc3\xbc\xc3\xa8ncia o escassa amplitud -la llarga cua, representada aqu\xc3\xad per la porci\xc3\xb3 groga del gr\xc3\xa0fic- poden arribar a la major part del gr\xc3\xa0fic.\n_START_SECTION_\nL\'evoluci\xc3\xb3 social i la llarga cua segons Chris Anderson\n_START_PARAGRAPH_\nInternet i l\'entorn digital han canviat les lleis de distribuci\xc3\xb3 i les regles del mercat. Per Chris Anderson, la reducci\xc3\xb3 del cost d\'emmagatzematge i distribuci\xc3\xb3 permeten que ja no sigui necessari focalitzar el negoci en pocs productes. Es distingeixen dos tipus de mercats. El mercat de masses: centrat en l\'alt rendiment de pocs productes i les vetes de mercat: es basa en la suma o acumulaci\xc3\xb3 de totes les petites vendes de molts productes, que poden igualar o superar al primer. Tots dos mercats s\xc3\xb3n els que es troben representats en el gr\xc3\xa0fic de The Long Tail, s\xc3\xb3n el cap i la cua del gr\xc3\xa0fic respectivament.\n_START_SECTION_\nEl mercat de masses\n_START_PARAGRAPH_\n\xc3\x89s el mercat tradicional que presenta limitacions geogr\xc3\xa0fiques i f\xc3\xadsiques: les empreses necessiten concentrar una audi\xc3\xa8ncia nombrosa i generar una gran demanda en un \xc3\xa0mbit geogr\xc3\xa0fic manejable i rendible pel seu negoci. Tamb\xc3\xa9 el cost d\'emmagatzematge i de distribuci\xc3\xb3 fa que se centrin en pocs articles de f\xc3\xa0cil i r\xc3\xa0pida venda. _NEWLINE_Ex.1. Botigues de discos: nom\xc3\xa9s mostraran els discs d\'inter\xc3\xa8s per a una audi\xc3\xa8ncia \xc3\xa0mplia. _NEWLINE_Ex.2. Llibreria: no acumularan llibres que nom\xc3\xa9s compressin un redu\xc3\xaft nombre de persones, prefereixen obtenir un volum alt de vendes de productes hits. _NEWLINE_En aquest sentit es regia tamb\xc3\xa9 per la Llei de Pareto o regla del 80/20. Aquesta recomanava centrar-se en el 20% dels productes i usuaris per a obtenir el 80% d\'ingressos.\n_START_SECTION_\nLa veta de mercat\n_START_PARAGRAPH_\nEn l\'entorn digital, els costos d\'emmagatzematge i distribuci\xc3\xb3 disminueixen considerablement. S\xc3\xb3n baixos, de manera que permet a les empreses disposar d\'un ampli cat\xc3\xa0leg de productes diferents i cobrir una extensa gamma de gustos i interessos. _NEWLINE_Per exemple, Amazon est\xc3\xa0 totalment diversificada en diferents l\xc3\xadnies de productes i ofereix DVD, CD de m\xc3\xbasica, programari, videojocs, electr\xc3\xb2nica, roba, mobles, menjar, llibres, ... tot i que inicialment era una llibreria en l\xc3\xadnia que oferia productes poc coneguts per la majoria, per\xc3\xb2 s\xc3\xad espec\xc3\xadfics. _NEWLINE_Pot ser que sembli que aquestes botigues online venguin poc, per\xc3\xb2 sumats tots els productes poden generar un gran benefici. En aquest sentit, el m\xc3\xb3n digital sembla superar la llei de Pareto exposada en l\'apartat anterior. En aquest sentit, moltes de les empreses d\'\xc3\xa8xit en l\xc3\xadnia fan servir en la seva estrat\xc3\xa8gia la Long Tail, oferint productes populars, altres de menys popularitat i altres "rars". Aix\xc3\xad donen resposta a tots tipus de segments, d\'interessos i de vetes de mercat.\n_START_SECTION_\nCom sorgeixen les llargues cues\n_START_PARAGRAPH_\nPerqu\xc3\xa8 una llarga cua sigui possible hi ha d\'haver un gran activador econ\xc3\xb2mic que redueixi els costos d\'acc\xc3\xa9s a les vetes._NEWLINE_Per explicar la caiguda dels costos generalment es parla de tres forces._NEWLINE_For\xc3\xa7a 1: La democratitzaci\xc3\xb3 de les eines de producci\xc3\xb3._NEWLINE_Un exemple d\'aquesta democratitzaci\xc3\xb3 \xc3\xa9s l\'ordinador personal. Tots podem convertir-nos en un productor i escriure i publicar les nostres idees, filmar un curtmetratge, gravar un disc ... D\'aquesta manera, el mercat de veta creix amb gran rapidesa i s\'est\xc3\xa9n la llarga cua cap a la dreta._NEWLINE_For\xc3\xa7a 2: La democratitzaci\xc3\xb3 de les eines de distribuci\xc3\xb3._NEWLINE_Amb el nostre ordinador tots podem produir, per\xc3\xb2 \xc3\xa9s amb Internet ens hem convertit en els nostres propis distribu\xc3\xafdors._NEWLINE_Internet ens permet arribar a m\xc3\xa9s persones amb un cost m\xc3\xa9s baix, augmentant les vendes i engreixant els continguts disponibles a la llarga cua._NEWLINE_For\xc3\xa7a 3: Connectar l\'oferta i la demanda._NEWLINE_La informaci\xc3\xb3 i les recomanacions disponibles a la web ens permeten connectar de manera instant\xc3\xa0nia amb l\'oferta i la demanda, i ens evita la necessitat d\'invertir en altres mitjans de publicitat._NEWLINE_Aix\xc3\xb2 es pot aconseguir per exemple, des de la recerca de recomanacions a iTunes, opinions i debats sobre un producte de Google, passant pel boca a boca des dels blocs fins a les ressenyes dels usuaris._NEWLINE_Per als consumidors l\'efecte de tot aix\xc3\xb2 \xc3\xa9s que es redueixen els costos de cerca a l\'hora de trobar continguts de veta. I amb reduir costos no ens referim nom\xc3\xa9s econ\xc3\xb2micament, sin\xc3\xb3 tamb\xc3\xa9 de temps perdut, d\'esfor\xc3\xa7 i mala estona._NEWLINE_Encara que a efectes monet\xc3\xa0riament tamb\xc3\xa9 podem evitar compres equivocades i pagar preus elevats per alguna cosa quan no hem pogut trobar una alternativa._NEWLINE_Tot el que permet trobar el que un desitja al preu que un desitja redueix els costos de cerca.'